Τζένη Θεωνά

Η Τζένη (Ευγενία) Θεωνά (Αθήνα, 8 Φεβρουαρίου 1983) είναι Ελληνίδα ηθοποιός και παρουσιάστρια.

Πρώτα χρόνια
Γεννήθηκε στην Αθήνα το 1983 όπου και μεγάλωσε. Τελειώνοντας το σχολείο ξεκίνησε να σπουδάζει στο τμήμα Δημοσιογραφίας & Μέσων Μαζικής Ενημέρωσης του Εθνικού και Καποδιστριακού Πανεπιστημίου Αθηνών και υποκριτική στην Δραματική Σχολή «Αρχή» της Νέλλης Καρρά.

Καριέρα
Κινηματογράφος
Ξεκίνησε να εργάζεται ως ηθοποιός στον κινηματογράφο. Το 2003 έκανε το κινηματογραφικό της ντεμπούτο στην ταινία του Νίκου Περάκη "Η Λίζα και όλοι οι άλλοι" ερμηνεύοντας έναν μικρό ρόλο. Την ίδια χρονιά συμμετείχε στο βασικό καστ της δραματικής ταινίας των Μιχάλη Ρέππα και Θανάση Παπαθανασίου "Οξυγόνο". Το 2005 έλαβε μέρος σε δύο ακόμη κινηματογραφικές παραγωγές: την κοινωνική ταινία του Μάκη Παπαδημητράτου "Τσίου…" και τη δραματική ταινία "Λιούμπη". Το 2006 είχε μια μικρή συμμετοχή στην ταινία "Στα όρια", ενώ το 2007 συνεργάστηκε για δεύτερη φορά με τον Νίκο Περάκη έχοντας έναν από τους πρωταγωνιστικούς ρόλους στην ταινία "Ψυχραιμία".

Το 2010 συμμετείχε σε τρεις κινηματογραφικές ταινίες. Πιο συγκεκριμένα πρωταγωνίστησε στο "Casus Belli", στο θρίλερ του Παναγιώτη Κράββα "Ο θάνατος που ονειρεύτηκα" και έπαιξε στην ταινία μικρού μήκους "Meeting". Ακολούθησε μία ακόμη συνεργασία με τον Νίκο Περάκη, το 2011, στην ταινία Λούφα και παραλλαγή: Σειρήνες στη στεριά, πρωταγωνιστώντας μαζί με τους Γιάννη Τσιμιτσέλη, Ορφέα Αυγουστίδη, Βίκυ Καγιά, Ρένο Χαραλαμπίδη και άλλους. Το 2012 συμμετείχε στις ταινίες "Poker Face" και "Η Φωνή", ενώ το 2013 έπαιξε μαζί με τον Πέτρο Φιλιππίδη στην ταινία "Ακάλυπτος".

Το 2017 συνεργάστηκε για τέταρτη φορά με τον Νίκο Περάκη στην ταινία "Success Story", ενώ την επόμενη χρονιά έλαβε μέρος στην ταινία "Το μαγικό δέρμα".

Τηλεόραση
Τηλεοπτικά έκανε το ντεμπούτο της ως παρουσιάστρια της εκπομπής «Εύρηκα», μαζί με τον Αντώνη Καφετζόπουλο, τη σεζόν 2004-2005 στο MEGA. Τη σεζόν 2006-2007 έκανε και το τηλεοπτικό της ντεμπούτο ως ηθοποιός, παίζοντας στην σειρά του ALPHA, «Τυφλόμυγα». Παράλληλα τις σεζόν 2006-2008 άνηκε στο βασικό καστ της σειράς "Λούφα και παραλλαγή" που αποτέλεσε τηλεοπτική μεταφορά της ομότιτλης κινηματογραφικής ταινίας. Το 2007 έλαβε μέρος σε ένα επεισόδιο της σειράς του ALPHA, «Εντιμότατοι κερατάδες», ενώ το 2008 εμφανίστηκε στις σειρές «Τα χρυσά κορίτσια» (ΕΤ1) και «Σε είδα...» (ALPHA).

Τη σεζόν 2008-2009 είχε έναν από τους πρωταγωνιστικούς ρόλους στην σειρά του MEGA «Ποιος μας πιάνει», μαζί με τις Τάνια Τρύπη, Ελισάβετ Μουτάφη και Μαρία Αντουλινάκη. Το 2009 έλαβε μέρος σε ένα επεισόδιο της σειράς «Επτά θανάσιμες πεθερές». Το 2010 συμμετείχε σε δύο επεισόδια της σειράς του MEGA, «Ο 3ος Νόμος» ενώ εμφανίστηκε και στην σειρά «4» στο ίδιο κανάλι. Το 2011 παρουσίασε την εκπομπή «Art@Ert» στην ΕΡΤ1 και συμμετείχε στην σειρά «Με λένε Βαγγέλη» του MEGA.

Από το 2011 μέχρι το 2013 πρωταγωνίστησε στην σειρά «Πίσω στο Σπίτι» μαζί με τους Θοδωρή Αθερίδη, Μαρία Καβογιάννη, Αποστόλη Τότσικα, Θανάση Τσαλνταμπάση και Άννα Μενενάκου. Εκεί υποδύθηκε μια αυστηρή Ελληνογερμανίδα που προσπαθούσε να βάλει σε τάξη τα οικονομικά της οικογένειας Ακίνδυνου, κάνοντας τον ρόλο να γνωρίσει μεγάλη επιτυχία. Τη σεζόν 2015-2016 παρουσίαζε τη στήλη με θέμα τα κατοικίδια της εκπομπής «Joy: it's inside you» στον ΑΝΤ1. Το 2018 είχε έναν από τους πρωταγωνιστικούς ρόλους στην σειρά «Δέκα μικροί Μήτσοι» ενώ τη σεζόν 2018-2019 πρωταγωνίστησε στην σειρά «Για Πάντα Παιδιά» με τους Αποστόλη Τότσικα, Νίκο Πουρσανίδη, Λεωνίδα Καλφαγιάννη και Έλενα Ασημακοπούλου.

Από το 2020 μέχρι το 2023 πρωταγωνίστησε στην σειρά εποχής της ΕΡΤ1, «Τα καλύτερά μας Χρόνια» ενώ το 2022 ξεκίνησε να παρουσιάζει την εκπομπή «Μαμά-δες» στην ΕΡΤ2, εκπομπή που μεταγενέστερα μετακινήθηκε στην ΕΡΤ1. Η εκπομπή συνεχίζεται μέχρι σήμερα. Τη σεζόν 2023-2024 έπαιξε στη δεύτερη σεζόν της σειράς της ΕΡΤ1, «Κάνε ότι κοιμάσαι».

Το 2025 πρωταγωνιστεί στην τηλεοπτική σειρά Μαμά στα κρυφά, επίσης στην ΕΡΤ1, στον ρόλο της Λίζας Βάλβη, για πρώτη φορά σε ηγετικό ρόλο. Στις 17 Μαΐου 2025 ανακοίνωσε τη βαθμολογία της ελληνικής κριτικής επιτροπής στον τελικό του 69ου Διαγωνισμού Τραγουδιού Eurovision 2025.

Προσωπική ζωή
Από το 2009 μέχρι το 2014 ήταν ζευγάρι με τον ηθοποιό Ανδρέα Κοντόπουλο. Από το 2014 είναι ζευγάρι με τον τραγουδιστή Δήμο Αναστασιάδη και έχουν αποκτήσει δύο γιους, που γεννήθηκαν το 2019 και το 2025.

Παραπομπές

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου